b"\n_START_ARTICLE_\nEdmund Gunter\n_START_SECTION_\nVida\n_START_PARAGRAPH_\nEdmund Gunter era d'ascend\xc3\xa8ncia gal\xc2\xb7lesa per\xc3\xb2 no es coneix gran cosa de la seva inf\xc3\xa0ncia i joventut. Va estudiar al Christ Church College de la Universitat d'Oxford on es va graduar el 1603 i va obtenir el magister el 1605. Fins al 1615 va romandre a Oxford i aquest any, en ordenar-se sacerdot, va ser destinat com a rector de l'esgl\xc3\xa9sia de St George the Martyr a Southwark, avui dins de Londres._NEWLINE_Gr\xc3\xa0cies la seva amistat amb Henry Briggs, el 1619 va entrar com a professor de matem\xc3\xa0tiques al Gresham College, c\xc3\xa0rrec que compatibilitzava amb les seves obligacions religioses.\n_START_SECTION_\nObra\n_START_PARAGRAPH_\nGunter \xc3\xa9s conegut per les seves taules de logaritmes i de funcions trigonom\xc3\xa9triques, publicades el 1620 amb el t\xc3\xadtol de Canon Triangulorum, or Table of Artificial Sines and Tangents. En aquest llibre s'utilitzen per primera vegada els mots cotangent i cosecant per a referir-se a la tangent i la secant de l'angle complementari._NEWLINE_Per\xc3\xb2 el que el va fer m\xc3\xa9s conegut van ser les seves invencions d'instruments matem\xc3\xa0tics com diferents tipus de regles de c\xc3\xa0lcul, la cadena d'agrimensor (coneguda com a Cadena de Gunter),  o el sector (un instrument ideat per Galileo Galilei i Thomas Hood que Gunter va perfeccionar notablement)."